KRITIKK: Akershus universitetssykehus på Lørenskog i Akershus har fått massiv kritikk de siste ukene. Foto: Thomas Winje Øijord / NTB scanpix

Ny rapport avslører omfattende svikt i hele Helse sør-øst

Alle de ti helseforetakene i Helse sør-øst har slitt med svikt og mangler som kan ha påvirket behandlingen og gjort pasientene sykere.

Oppdatert 2. oktober 2012

Artikkelen er over syv år gammel

Det viser en samlerapport basert på revisjoner utført i løpet av en toårsperiode, skriver Dagens Medisin.

Rapporten konkluderer med at det er vesentlige og gjennomgående mangler og svakheter ved intern styring og kontroll i det pasientadministrative arbeidet. I flere tilfeller har dette ført til at pasienter har fått forverret sykdom, og i ytterste fall, forkortet levetid, går det fram.

Rapporten finner blant annet:

*Prosess- og rutinebeskrivelser har vært mangelfulle.

*Lovverk og rutiner blir ikke godt nok etterlevd.

*Oppfølging av pasienter har ikke vært god nok i behandlingsforløpet.

*Opplæring i pasientadministrative systemer har vært mangelfull.

Blant annet gjøres det feil i forbindelse med registering av mottatt henvisninger. Det påvirker ventelistene og gir et høyt antall fristbrudd.

Feil tidlig i pasientforløpet kan forårsake at pasienter ikke får behandling innen medisinsk forsvarlig tid. Ifølge rapporten er de mest alvorlige svakhetene avdekket innenfor behandlingsperioden.

- Det registreres også mange unødige fristbrudd og uklarhet i ventetider, noe som skaper uforutsigbarhet for den enkelte pasient og i tillegg vanskeliggjør planlegging av arbeidet i sykehuset, sier fungerende direktør for medisin og helsefag i Helse sør-øst, Ole Tjomsland.

Han understreker at opprydning innen det pasientadministrative arbeidet har høy prioritet.

Publisert: 02.10.12 kl. 21:30 Oppdatert: 02.10.12 kl. 22:31

Les også

Mer om Sykehus